מבצע נמל בית

מבצע נמל בית היה מבצע להעלאת יהודי אתיופיה, כחלק ממבצע אחים, ובמהלכו עלו כאלף עולים לישראל.

== רקע ==

== המבצע ==
בתחילת שנות ה-80 החל המוסד במאמצים להעלאת יהודי אתיופיה בטיסות אזרחיות, ממחנות הפליטים בסודאן בהם שהו, לאירופה, ומשם לישראל. על מנת להאיץ את קצב העלאת היהודים הוחלט להעלות את היהודים גם דרך הים.

אנשי המוסד איתרו את כפר הנופש ארוס, מלון נטוש מצפון לפורט סודאן, על חוף ים סוף, והחליטו להשתמש במקום כמסווה לפעולה. המוסד חכר את הכפר דרך חברת קש שווייצרית וכמה אנשי מוסד נשלחו אליו במסווה של אירופאים עובדי החברה. אנשי המוסד שיפצו את כפר הנופש והיו אחראים לתפעול היומיומי של המקום. המלון היה פעיל ואירח תיירים שהגיעו לסודאן לחופשות צלילה ואנשי שגרירויות ממדינות שונות שהוצבו בסודאן.

במקביל, פעלו אנשי המוסד בכפר הנופש בהכנות לקראת המבצעים להעלאת יהודי אתיופיה. למשימה הוקצתה האונייה "אח"י בת גלים" שעגנה בלב ים. לוחמי שייטת 13 היו יורדים מהספינה ושטים בסירות גומי אל נקודה בחוף סודאן, מצפון לכפר הנופש ארוס. אנשי המוסד היו מביאים את העולים במשאיות ממחנות הפליטים בסודאן בהם שכנו, אל הנקודה בחוף שנקבעה מראש, ומשם היו העולים שטים בסירות הגומי עם לוחמי השייטת אל האוניה. משהגיעו כל העולים את האונייה "בת גלים", עשתה האונייה את דרכה לישראל, בתחילה לשארם א-שייח' ולאחר פינויו לנמל אילת.

=== אח"י בת גלים ===

לאחר פינוי סיני במסגרת הסכם השלום עם מצרים הופסקה נוכחות הקבע של ספינות סער בים האדום. בשנת 1981 הועמדה האונייה בנמל חיפה למכירה. בעקבות הצורך בהבאת עולי אתיופיה מסודאן הוכשרה האונייה מחדש. במבצעים שבהם השתתפה מנובמבר 1981 עד מרץ 1983 עלו ארצה באמצעותה כ-1,000 עולים מיהדות אתיופיה.

=== מבצע הגדרה עצמית ===
המבצע התקיים בין 8 ל-15 בנובמבר 1981. הספינה ביצעה שני סבבים ובהם הועלו 164 עולים. מפקד זירת ים סוף אל"ם משה אורון שימש כמפקד בכיר בים (מב"ב), אולם בעצם לא שותף לתכנון ולנוהל הקרב, לאור המידור עליו הקפידו אנשי המוסד ומפקד האונייה. אורון התרשם שהפעלת האונייה נעשית שלא לפי נוהלי חיל הים וגם לא של הצי המסחרי. כמו כן ראה שהטיפול בעולים במהלך השהיה באונייה אינו מספק. את התרשמותו העביר למפקד חיל הים.

=== מבצע אביב הרים ===
בסבב השני נקבע מפקד שייטת ספינות הטילים, אל"ם אריה רונה כמפקד בכיר בים. מפקד האונייה היה אילן בוכריס ומפקד כח שייטת 13 היה בועז שקדי. לצורך המבצע נרכשו במיוחד סירות גומי גדולות יותר בעלות קרקעית קשיחה שזכו לכינוי "מולית". האונייה יצאה מאילת ב-14 בינואר 1982, והגיעה מול חוף הפינוי ב-17 בינואר. במקום המתוכנן היו גלים גבוהים שלא אפשרו הפעלת סירות.

רונה החליט להתקרב לחוף ובוכריס ניתב את האוניה בין שוניות האלמוגים. בניסיון לעגון התברר שהעומק גדול בהרבה מהמסומן במפה. בליל 17–18 נאספו 110 עולים. האונייה שייטה הלוך וחזור ובליל 21–22 נאספו 106 עולים. גישה שלישית נעשתה בליל 24–25 ובה נאספו 136 עולים. לצורך ספירת מספר העולים המדויק הועברו העולים מצד אחד של המחסן לשני, כשבזמן המעבר קיבל כל אחד מהם סוכרייה. בגמר העברת העולים נמצא שחולקו 352 סוכריות, כלומר על האונייה היו 352 עולים.

ב-27 בינואר 1982 נכנסה האונייה למעגן שארם א-שייח' משם הועברו העולים בטיסות לנמל התעופה בן-גוריון.

== סיום המבצע ==
במאי 1982 בוצע המבצע האווירי הראשון בסודאן, בו הועלו העולים באמצעות מטוסי הרקולס של חיל האוויר הישראלי שנחתו בסודאן. לאחר מכן חודשו המבצעים הימיים. המבצעים האווירים היו מסוכנים פחות עבור סוכני המוסד והעולים, והחל מאמצע שנת 1983 הוחלט להפסיק את המבצעים הימיים. 

כפר הנופש ארוס המשיך לשמש כסיפור כיסוי עבור סוכני המוסד בסודאן. בשנת 1985, לאחר מבצע משה, נחשף סיפור הכיסוי של כפר הנופש. אנשי המוסד חולצו במבצע מורכב לאחר שמטוס הרקולס של חיל האוויר נחת בלב המדבר וחילץ את האנשים, הרכבים והציוד הרגיש.

== רשימת המבצעים ==

=== חלק א' ===
{|border="1" align="center""| class="wikitable"
| colspan="4" align="center" |הפלגות "בת גלים"
|+
|-
! תאריכים !! שם המבצעבחיל הים !! מפקד !! מספר העולים
|-
|8–15 בנובמבר 1981 || הגדרה עצמית || אל"ם משה אורון || 164 עולים
|-
|14–27 ינואר 1982 || אביב הרים || אל"ם אריה רונה || 352 עולים
|-
|28 בפברואר – 16 במרץ 1982 || טבעת מופת || אילן בוכריס || 172 עולים
|}

=== חלק ב' ===

{|border="1" align="center""| class="wikitable"
| colspan="4" align="center" |הפלגות "בת גלים"
|+
|-
! תאריכים !! שם המבצעבחיל הים !! מפקד !! מספר העולים
|-
|9–21 נובמבר 1982 || אגם מוזהב || rowspan="5" | עוזי טישל || rowspan="5" | ?
|-
|17–24 בינואר 1983 || שמר חום
|-
|9–13 בפברואר 1983 || מבצע אי.טי.
|-
|14–20 במרץ 1983 || מבצע אי.טי. 2
|-
|10–16 באפריל 1983 || מבצע טרופל
|}

== בקולנוע ==
הסרט "אתר הצלילה בים האדום" שיצא בשנת 2019 מתבסס על פעילות אנשי המוסד בכפר הנופש ארוס ועל מבצעי ההעלאת היהודים דרך הים.

==גלריה==
<gallery>
INSBatGalim2.jpgאונית הגלנוע אח"י בת גלים השנייה במעגן שארם א-שייח'
OlimBuchris.jpgמפקד אח"י בת גלים, אילן בוכריס, עם חלק מהעולים במהלך ההפלגה
LaundryonStern.jpgהעולים תולים כביסה על הסיפון
OlimOn deck.jpgהעולים על סיפון הבת גלים
</gallery>

== לקריאה נוספת ==
*הוועדה המייעצת להנצחת יהודי אתיופיה שנספו בדרכם מאתיופיה לישראל דרך סודאן, ביתא ישראל - המסע לציון, משרד ראש הממשלה, מאי 2014.
*יעקב סמואל, חולות של תקווה, אופיר ביכורים, 2013.
*מייק אלדר, שייטת 11 - הקרב על הצל"ש, הד ארצי, 1996.
*גד שמרון, הביאו לי את יהודי אתיופיה: הסיפור האמיתי, כך העלה ״המוסד״ את יהודי אתיופיה מסודאן, הד ארצי, 1998.

== קישורים חיצוניים ==
* [https://sites.google.com/site/aaejarchive/ האגודה האמריקאית למען יהודי אתיופיה] - ארכיון היסטורי
* 
* 
* 
* 
* מערכת גפן, [https://archive.today/20131011091301/http://www.gfn.co.il/index.php?option=com_content&view=article&id=9209 גיבורים בעלי אמונה], 11 באוקטובר 2013
*
* יובל מלחי, [https://historia.co.il/2020/04/29/ethiopian-exodus-red-sea-diving-resort/ כפר הנופש בסודאן - חלק א'], [https://historia.co.il/2020/05/14/red-sea-diving-resort-part-ii/ חלק ב'], בפודקאסט "קטעים", 2020
* יובל מלחי, [https://historia.co.il/2020/06/02/habat-galim/ הרפתקאות הבת גלים – חלק א'], [https://historia.co.il/2020/06/22/ethiopian-exodus-ep-10-35-years/ חלק ב'], [https://historia.co.il/2020/07/01/פרק-406-יציאת-אתיופיה-הפלגה-שנייה-הבת-גל/ חלק ג'], בפודקאסט "קטעים", 2020
<big>וידאו</big>

* מלי קמפנר, ערן בן שבת ואסף ליברמן, [https://www.youtube.com/watch?v=u7v1iW2CXSU&list=PLJ2TG1TaHfs-aZ8QXXZKkRziBCIJdVZdv&index=15&hd=1 ים של סודות - חלק א'], [https://www.youtube.com/watch?v=dhtZN3K0HkM&hd=1 חלק ב'], בתוכנית "זמן אמת", כאן 11, ינואר 2020

* [http://www.intelligence.org.il/ShowItem.aspx?ItemID=4ddc5a52-e59d-4c80-bda8-2ea14c38f5c0&lang=HEB על המבצעים להעלאת יהודי אתיופיה למדינת ישראל בין השנים 1978 - 1990] (וידאו), באתר המרכז למורשת המודיעין
* [https://www.youtube.com/watch?v=D7-m7-dABjs גדעון כנעני מספר על הפעילות בסודן] מנקודת מבט של לוחם שייטת 13, יוטיוב.
* דני לימור, [http://www.youtube.com/watch?v=IAVd7aHNx0s מבצע העלאת יהודי אתיופיה לארץ], 2013, באתר יוטיוב.
*

==הערות שוליים==

נמל בית
נמל בית
נמל בית
קטגוריה:סודאן: היסטוריה
קטגוריה:עליית ביתא ישראל
קטגוריה:שנות ה-1980 בישראל